钦定古今图书集成/明伦汇编/官常典/第237卷 > 仆散端
## 钦定古今图书集成/明伦汇编/官常典/第237卷 > 仆散端

按《金史》本传：“端本名七斤，中都路火鲁虎必剌猛安
人。事亲孝，选充护卫，除太子仆正、滕王府长史、宿直
将军、邳州刺史、尚厩局副使、右卫将军。章宗即位，转
左卫。章宗朝，隆庆宫护卫花狗邀驾，陈言端叔父胡
睹预弑海陵，端不宜在侍卫。诏杖花狗六十，代撰章
奏人，杖五十。丁忧，起复东北路招讨副使，改左副点”
检，转都点检，历河南、陕西统军使，复召为都点检。承
安四年，上如蓟州，秋山猎，端射鹿误入围，杖之，解职。
泰和三年，起为御史大夫。明年，拜尚书左丞。泰和六
年，诏大臣议伐宋，皆曰：“无足虑者。”左丞相宗浩、参知
政事贾铉亦曰：“狗盗鼠窃，非举兵也。”端曰：“小寇当昼
伏夜出，岂敢白日列陈，犯灵壁，入涡口，攻寿春邪？此
宋人欲多方误我，不早为之所，一旦大举入寇，将堕
其计中。”上深然之。未几，丁母忧，起复尚书左丞、平章
政事。仆散揆伐宋，发兵南京，诏端行省，主留务。仆散
揆已渡淮，次庐州，宋使皇甫拱奉书乞和，端奏其书。
朝议，诸道兵既进，疑宋以计缓师。诏端遣拱还宋。七
年，仆散揆以暑雨班师，端还朝。初，妇人阿鲁不嫁为
武卫军士，妻生二女而寡，常托梦中言以惑众，颇有
验。或以为神，乃自言梦中屡见白头老父，指其二女
曰：“皆有福人也，若侍掖庭，必得皇嗣。”是时，章宗在位
久，皇子未立，端请纳之，章宗从之。既而京师久不雨，
阿鲁不复言，梦见白头老父，使己祈雨，三日必大澍
足，过“三日雨不降。”章宗疑其诞妄，下有司鞫问。阿鲁
不引伏，诏让端曰：“昔者所奏，今其若何？后人谓朕信
其妖妄，实由卿启其端倪，郁于予怀，念之难置。其循
省于往咎，思善补于将来。恪整乃心，式副朕意。”端上表待罪，诏释不问。顷之，进拜平章政事，封申国公。八
年，宋人请盟，端迁一官。章宗遗诏：“内人有娠者两位，
生子，立为储嗣。”卫绍王即位，命端与尚书左丞孙即
康护视章宗内人有娠者，泰和八年十一月二十日，
章宗崩。二十二日，太医副使仪师《颜状》，诊得范氏胎
气有损。明年四月，有人告元妃李氏教承御贾氏诈
称有身，元妃、承御皆诛死。端进拜右丞相，授世袭谋
克。贞祐二年五月，判南京留守，与河南统军使长寿、
按察转运使王质表请南迁，凡三奏，宣宗意乃决。百
官士庶皆言其不可。太学生赵昉等四百人上书极
论利害，宣宗慰遣之，乃下诏迁都。明年，中都失守，宣
宗至南京，以端知开封府事。顷之，为御史大夫，无何，
拜尚书左丞相。三年，兼枢密副使，未几，进兼枢密使。
数月，以左丞相兼都元帅行省陕西，给亲军三十人、
骑兵三百为卫，次子宿直将军纳丹出侍行，赐契纸
《勘同》曰：“缓急有事，以此召卿。”端招遥领通安军节度
使，完颜狗儿即日来归，奏迁知平凉府事。诸将闻之，
莫不感激。遣纳兰伴僧招谕临洮。“黎五族都管青
觉儿、积石州章罗谒《兰冬》及铎精族都管阿令结、兰
州葩俄族都管汪三郎”等，皆相继内附。汪三郎，赐姓
完颜，后为西方名将。四年，以疾请致仕，不许，遣近侍
与太医诊视。端虽癃老，凡朝廷使至必远迓，宴劳不
懈，故谗构不果行。宣宗闻之，许自今专使酒三行，别
于仪门，他事经过者，一见而止。初，同、华旧屯陕西军
及河南步骑九千馀人，皆隶陕州宣抚副使永锡，端
奏：“潼关之西，皆陕西地，请此军隶行省，缓急可使。”朝
廷从之。及大元兵入潼关，永锡坐诛，而罪不及端。兴
定四年，朝廷以知临洮府事承裔为元帅左都监，行
元帅府于凤翔。端奏：“陇外十州，介宋、夏之间，与诸番
杂处，先于巩州置元帅府以镇之，今承裔以陇外数
万兵移居凤翔，臣恐一旦有警，援应不及。乞令承裔
行元帅府于巩州。若以凤翔密迩宋界，则本路屯兵
已多，但令总管摄行帅事，与京兆、巩相为首尾，足以
备缓急矣。”从之。是岁，薨。讣闻，宣宗震悼，辍朝，赠延安
郡王，谥忠正。正大三年，配享宣宗庙庭。